CELEX: 52021PC0672
Language: da
Date: 2021-11-04
Title: Forslag til RÅDETS AFGØRELSE om den holdning, der skal indtages på Unionens vegne på Verdenshandelsorganisationens 12. ministerkonference

EUROPA-KOMMISSIONEN
            Bruxelles, den 4.11.2021
            COM(2021) 672 final
            2021/0350(NLE)
            
            Forslag til
            RÅDETS AFGØRELSE
            om den holdning, der skal indtages på Unionens vegne på Verdenshandelsorganisationens 12. ministerkonference
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører Rådets afgørelse om den holdning, der skal indtages på Unionens vegne på Verdenshandelsorganisationens 12. ministerkonference i forbindelse med den påtænkte vedtagelse af adskillige beslutninger. Dette forslag omfatter følgende områder: 
            
            
               1.Fiskerisubsidier
            
            
               2.Handel og sundhed
            
            
               3.Foranstaltninger vedrørende intellektuel ejendom, som omhandlet i TRIPS-aftalen, under de omstændigheder, der gør sig gældende på grund af covid-19-pandemien og andre pandemier
            
            
               4.Forbedring af gennemsigtigheden i landbruget
            
            
               5.Indenlandsk støtte i landbruget 
            
            
               6.Offentlig oplagring af hensyn til fødevaresikkerheden
            
            
               7.Eksportrestriktioner inden for landbruget, herunder Verdensfødevareprogrammets undtagelse fra eksportrestriktioner 
            
            
               8.Eksportkonkurrence inden for landbruget
            
            
               9.Markedsadgang inden for landbruget
            
            
               10.Den særlige beskyttelsesordning inden for landbruget
            
            
               11.Gennemgangen af "Understanding on Tariff Rate Quota Administration Provisions of Agricultural Products" (Baliafgørelsen om toldkontingenter) 
            
            
               12.Bomuld
            
            
               13.Mindst udviklede lande (LDC) og særlig og differentieret behandling (SDT)
            
            
               14.Underretninger 
            
            
               15.Handelsmæssige problemer.
            
            
               2.Baggrund for forslaget
            
         
         
            
               2.1.Overenskomsten om oprettelse af Verdenshandelsorganisationen ("WTO-overenskomsten") 
            
            
               Overenskomsten om oprettelse af Verdenshandelsorganisationen ("WTO-overenskomsten") har til formål at opnå de mål, som er nævnt i overenskomstens præambel. Overenskomsten trådte i kraft den 1. januar 1995.
            
            
               Den Europæiske Union (EU) er part i overenskomsten
                  1
               . Også alle 27 medlemsstater er part i overenskomsten. WTO kan træffe beslutninger i overensstemmelse med de procedurer, der fastsat i WTO-overenskomsten.
            
            
               2.2.Verdenshandelsorganisationens ministerkonference
            
            
               Ministerkonferencen er WTO's øverste beslutningstagende organ og mødes mindst en gang hvert andet år. I praksis vedtages beslutninger ved konsensus. 
            
            
               Det næste møde i ministerkonferencen finder sted i Genève, Schweiz (30. november – 3. december 2021). 
            
            
               2.3.WTO's ministerkonferences påtænkte retsakter 
            
            
               Den 3. december forventes WTO's 12. ministerkonference ("MC12") at træffe adskillige beslutninger angående:
            
            
               1.Fiskerisubsidier
            
            
               2.Handel og sundhed
            
            
               3.Foranstaltninger vedrørende intellektuel ejendom, som omhandlet i TRIPS-aftalen, under de omstændigheder, der gør sig gældende på grund af covid-19-pandemien og andre pandemier
            
            
               4.Forbedring af gennemsigtigheden i landbruget
            
            
               5.Indenlandsk støtte i landbruget 
            
            
               6.Offentlig oplagring af hensyn til fødevaresikkerheden
            
            
               7.Eksportrestriktioner inden for landbruget, herunder Verdensfødevareprogrammets undtagelse fra eksportrestriktioner 
            
            
               8.Eksportkonkurrence inden for landbruget
            
            
               9.Markedsadgang inden for landbruget
            
            
               10.Den særlige beskyttelsesordning inden for landbruget
            
            
               11.Gennemgangen af Baliafgørelsen om toldkontingenter 
            
            
               12.Bomuld
            
         
         
            
               13.LDC'er og SDT
            
            
               14.Underretninger
            
            
               15.Handelsmæssige problemer.
            
            
               3.Den holdning, der skal indtages på Unionens vegne
            
            
               Målet med dette forslag er at give EU beføjelse til at tilslutte sig en mulig konsensus i WTO om ministerkonferencens vedtagelse af de påtænkte retsakter. 
            
            
               Da det endnu ikke er klart, om, og i hvilket omfang, WTO-medlemmerne vil kunne opnå konsensus, er EU's holdning ved MC12 nødt til at være bestemt af Rådet på forhånd i henhold til artikel 218, stk. 9, i TEUF
                  2
               . 
            
            
               Det bemærkes, at EU's holdning til at støtte forlængelsen af moratoriet for told på elektroniske overførsler og forlængelsen af moratoriet for klager af de typer, der er omhandlet i stk. 1, litra b) og c), i artikel XXIII i den almindelige overenskomst om told og udenrigshandel 1994 ("non-violation complaints" og "situation complaints"), ikke indeholdes i dette forslag, da det i Rådets afgørelse (EU) 2015/2236 af 27. november 2015 fastsættes, at dette kan gøres på et tidsubestemt grundlag.
            
            
               Det nuværende forslag omfatter følgende emner, om hvilke der skal træffes beslutninger:
            
            
               ·Fiskerisubsidier: Opnåelsen af en multilateral aftale om regler for afskaffelsen af visse former for fiskerisubsidier er omfattet af FN's bæredygtige udviklingsmål nr. 14, delmål nr. 6 ("SDG 14.6"), som aftalt af stats- og regeringscheferne i 2015 og i WTO-ministerafgørelsen af 13. december 2017 (WT/MIN(17)/64). Forhandlingerne er undervejs, og EU bør støtte en aftale.
            
            
               ·Handel og sundhed: Drøftelserne om emner inden for handel og sundhed begyndte i 2020 med et forslag fra 13 ligesindede lande ("Ottawa-gruppen") i WTO (WTO/GC/223) af 24. november 2020 om at lave en aftale om et handels- og sundhedsinitiativ som reaktion på den nuværende og de fremtidige pandemier. EU var blandt de oprindelige fortalere for initiativet, som omfattede forslag til en række handlinger, der navnlig havde at gøre med eksportrestriktioner, handelsfremmende foranstaltninger og øget gennemsigtighed. I forslaget blev WTO også opfordret til at have tættere samarbejde med andre internationale organisationer om kriseberedskab. I tidens løb er antallet af medsponsorer vokset til 26. I WTO blev der den 15. juli 2021 (WT/GT/W823) fremlagt et revideret forslag til et udkast til erklæring fra Det Almindelige Råd angående handelspolitikken i forbindelse med covid-19-pandemien og for at øge modstandsdygtigheden mod kommende pandemier. EU bør støtte et potentielt resultat på dette område for så vidt angår eksportrestriktioner, handelsfremmende foranstaltninger, øget gennemsigtighed og andre elementer, som er omfattet i det seneste forslag til et udkast til Det Almindelige Råds erklæring. Dette kan også omfatte et arbejdsprogram fra WTO for arbejdet efter MC12, hvis formål er at øge medlemmernes modstandsdygtighed mod kommende pandemier.
            
            
               ·Foranstaltninger vedrørende intellektuel ejendom, som omhandlet i TRIPS-aftalen, under de omstændigheder, der gør sig gældende på grund af covid-19-pandemien og andre pandemier: Disse forhandlinger er en del af de igangværende drøftelser i WTO, om hvordan handelssystemet kan øge den globale adgang til covid-19-vacciner og -behandling. Den 21. maj 2021 forelagde en række WTO-medlemmer WTO's Råd for TRIPS en meddelelse med et revideret forslag til en undtagelse fra visse bestemmelser i TRIPS-aftalen om forebyggelse, inddæmning og behandling af covid-19 (IP/C/W/669/Rev.1). Den 4. juni 2021 forelagde EU WTO's Almindelige Råd en meddelelse om hastende handelspolitiske skridt til imødegåelse af covid-19-krisen (WT/GC/231) og en meddelelse om hastende handelspolitiske skridt til imødegåelse af covid-19-krisen: intellektuel ejendom til WTO's Råd for TRIPS (IP/C/W/680). Den 18. juni 2021 forelagde EU WTO's Råd for TRIPS en meddelelse med et udkast til erklæring om TRIPS-aftalen og folkesundhed under de omstændigheder, der gør sig gældende på grund af pandemien (IP/C/W/681). Udkastet til erklæring har til formål at tydeliggøre eller lette brugen af den lovpligtige licensordning, som er fastsat i TRIPS-aftalen, med henblik på at få den til at virke så effektivt som muligt under de omstændigheder, der gør sig gældende under en pandemi. I betragtning af dette emnes betydning bør EU støtte et resultat i overensstemmelse med de ovennævnte EU-meddelelser. Samtidig bør EU's holdning være tilstrækkelig fleksibel til at tage højde for den dynamiske karakter af den igangværende tekstbaserede proces, herunder for så vidt angår det værktøj, som ministerkonferencen bruger. EU bør navnlig forblive åben for at acceptere andre elementer, der har til formål at øge eller forenkle brugen af den eksisterende fleksibilitet, som er fastsat i TRIPS-aftalen, under de omstændigheder, der gør sig gældende på grund af covid-19-pandemien, andre pandemier eller andre ekstremt presserende omstændigheder i forbindelse med folkesundheden, som andre WTO-medlemmer eventuelt foreslår.
            
            
               ·Forbedringer af gennemsigtigheden i landbruget: EU er af den faste overbevisning, at dets forslag (JOB/AG/213) til en ministerbeslutning om forbedring af gennemsigtigheden i landbruget medsponsoreret af Canada, Japan og USA kan udgøre et grundlag for en beslutning ved MC12. Forslaget omfatter idéer til forbedring af gennemsigtigheden i landbruget generelt. Dette er et vigtigt initiativ for MC12, når man tager i betragtning, at pandemien har fornyet vigtigheden af øget gennemsigtighed og forudsigelighed i landbrugsstøtte og -handel. Initiativet kunne være et troværdigt element i en dagsorden for fødevaresikkerhed, som WTO's generaldirektør anfører som en af MC12's prioriteter.
            
            
               ·Indenlandsk støtte i landbruget: Forhandlinger om handelsforvridende indenlandsk støtte er integreret i artikel 20 i WTO-overenskomsten om landbrug, og de har været en del af Doha-udviklingsdagsordenens (DDA's) mandat, som det fremgår af erklæringen fra ministerkonferencen i Doha af 14. november 2001 (WT/MIN(01)/DEC/1). I betragtning af de divergerende holdninger i forhandlingerne anser EU et arbejdsprogram efter MC12 for en reform af handelsforvridende indenlandsk støtte for at være et muligt resultat. 
            
            
               ·Offentlig oplagring af hensyn til fødevaresikkerheden: Formålet med forhandlingerne er, at der laves en aftale om en "permanent løsning", som opfylder det mål, der er fastsat i ministerafgørelsen fra Bali af 7. december 2013 om "Public Stockholding for Food Security Purposes" (offentlig oplagring af hensyn til fødevaresikkerheden) (WT/MIN(13)/38-WT/L/913), som det er fortolket i Det Almindelige Råds efterfølgende afgørelse af 27. november 2014 (WT/L/939). Dette mål blev gentaget i ministerafgørelsen fra Nairobi af 19. december 2015 (WT/MIN(15)/44-WT/L/979). Dette emne kan være en del af arbejdsprogrammet for indenlandsk støtte. 
            
            
               ·Eksportrestriktioner inden for landbruget: Forhandlinger om eksportrestriktioner inden for landbruget, herunder Verdensfødevareprogrammets undtagelse fra eksportrestriktioner, har vist, at en stor del af WTO's medlemmer støtter tilsagnet om ikke at indføre sådanne restriktioner på varer til humanitære formål. I betragtning af emnets betydning bør EU fortsat støtte forslaget til en ministerbeslutning på dette område, som kunne udgøre et vigtigt element i en fødevaresikkerhedspakke ved MC12. EU bør støtte en aftale.
            
            
               ·Eksportkonkurrence inden for landbruget: Selv om vi kan se, at der er behov for forbedringer, både inden for gennemsigtighed og discipliner inden for eksportkonkurrence, viser forhandlingerne, at der kun er en begrænset interesse herfor. Der er dog en vis chance for fremskridt med hensyn til at øge gennemsigtigheden for MC12. EU inkluderede i denne sammenhæng adskillige idéer i vores medsponsorerede forslag (JOB/AG/213) til en ministerbeslutning om forbedring af gennemsigtigheden i landbruget. I den almindelige Landbrugskomité er der på eksportkonkurrenceområdet ligeledes en treårig gennemgang af Nairobi-afgørelsen om eksportkonkurrence (WT/MIN(15/45) i gang som foreskrevet i stk. 5 i samme afgørelse. Formålet er at gennemgå de discipliner, der er omfattet af afgørelsen. Der er opnået enighed om at udskyde gennemgangen indtil Landbrugskomitéens næste møde i marts 2022. En sådan aftale kan forudsætte, at der træffes en beslutning på ministerplan ved MC12. EU støtter denne udskydelse.
            
            
               ·Markedsadgang inden for landbruget: Drøftelserne om forhandlinger om markedsadgang inden for landbruget har vist, at der ikke er nogen opbakning eller nogen realistisk chance for en genoptagelse af forhandlingerne om toldnedsættelse i WTO foreløbig. Ikke desto mindre har nogle af WTO's medlemmer udarbejdet en række forslag, som har til formål at indlede forhandlingerne efter MC12, herunder et forslag på området om forenkling af den told, der indeholder beregningerne af værditoldækvivalenterne. EU anser gennemsigtighedselementer som det eneste mulige resultat inden for markedsadgang. Dette bør omfatte Australiens, Brasiliens, Canadas og Ukraines forslag (JOB/AG/212) om gennemsigtighed i gennemførte toldændringer og behandling af varer under transport, som EU støtter. EU bør støtte en aftale.
            
            
               ·Den særlige beskyttelsesordning inden for landbruget: I betragtning af de divergerende holdninger og manglen på engagement blandt medlemmerne forventes der ikke noget resultat ved MC12. Ikke desto mindre er EU interesseret i at sikre, at den særlige beskyttelsesordning ikke bliver forhandlet som et selvstændigt element, men snarere som en del af de bredere forhandlinger om markedsadgang.
            
            
               ·Gennemgangen af Baliafgørelsen om toldkontingenter: Der bør opnås et resultat under drøftelserne om gennemgangen af "Understanding on Tariff Rate Quota Administration Provisions of Agricultural Products, as defined in Article 2 of the Agreement on Agriculture" (aftalememorandum om toldkontingenter) (WT/MIN(13)/39, WT/L/914) senest den 31. december 2021. Det nuværende ulige anvendelsesområde, som den afgørelse, der fritager USA og udviklingslandene fra underudnyttelsesmekanismen, indebærer, er ikke acceptabelt. I betragtning af at drøftelserne finder sted i den almindelige Landbrugskomité, er det muligt, at Det Almindelige Råds resultat ville blive overvejet i stedet for ministrenes resultat. EU bør støtte en aftale.
            
            
               ·Bomuld: I betragtning af de divergerende holdninger i forhandlingerne vil det mest sandsynlige resultat af MC12 være visse forbedringer af gennemsigtigheden. EU inkluderede adskillige idéer angående gennemsigtighed på bomuldsmarkedet i det medsponsorerede forslag (JOB/AG/213) til en ministerbeslutning om forbedring af gennemsigtigheden i landbruget.
            
         
         
            
               ·LDC'er og SDT: Forhandlingerne om bestemmelser om STD er en del af DDA, og et muligt resultat ved MC12 kan tydeliggøre eksisterende bestemmelser eller give yderligere SDT til LDC-gruppen og muligvis også til andre sårbare WTO-medlemmer. I betragtning af emnets betydning bør EU støtte en aftale.
            
            
               ·Underretninger: I lyset af behovet for at forbedre gennemsigtigheden og overholdelsen af eksisterende underretningskrav fremlægger EU et forslag til Det Almindelige Råds afgørelse om "Procedures to Enhance Transparency and Improve Compliance with Notification Requirements under WTO Agreements" (procedurer til forbedring af gennemsigtigheden og overholdelsen af underretningskrav i WTO-overenskomsterne) (JOB/GC/204/Rev.7). Forhandlingerne er undervejs, og EU bør støtte en aftale.
            
            
               ·Handelsmæssige problemer: I et forsøg på at øge effektiviteten af WTO's almindelige råds og komitéers arbejde, navnlig i forbindelse med handelsmæssige problemer, forelagde EU WTO et forslag til Det Almindelige Råds afgørelse om "Procedural Guidelines for WTO Councils and Committees Addressing Trade Concerns" (proceduremæssige retningslinjer for WTO's råd og komitéer, som håndterer handelsmæssige problemer) (WT/GC/W/777/Rev.6). Forhandlingerne er undervejs, og EU bør støtte en aftale.
            
            
               Eftersom forhandlingerne om de ovennævnte elementer er i gang, forventer Kommissionen, at Rådet træffer sin afgørelse om EU's holdning til resultatet af forhandlingerne, lige så snart situationen omkring de relevante tekster bliver tydelig i løbet af selve ministerkonferencen. 
            
            
               Initiativet er i fuld overensstemmelse med eksisterende bestemmelser på politikområdet. Lignende afgørelser blev udarbejdet i forbindelse med WTO's tidligere ministerkonferencer, herunder senest i forbindelse med WTO's 11. ministerkonference i 2017. 
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) skal der vedtages afgørelser om fastlæggelse af, "hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  3
               .
            
            
               4.1.2.Princippernes anvendelse på det foreliggende tilfælde
            
            
               WTO's ministerkonference er et organ, der er nedsat ved en overenskomst, nemlig WTO-overenskomsten, og som i henhold til artikel IV, stk. 1, i WTO-overenskomsten har beføjelse til at træffe beslutninger i alle anliggender, der henhører under de multilaterale handelsaftaler, herunder beslutninger, der har retsvirkninger.
            
            
               De ovennævnte påtænkte retsakter er retsakter, der har retsvirkninger, da de kan berøre Unionens rettigheder og forpligtelser.
            
            
               De påtænkte retsakter supplerer eller ændrer ikke den institutionelle ramme for aftalen.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, kun have et enkelt materielt retsgrundlag, nemlig det, der kræves af det primære eller fremherskende formål eller element.
            
            
               4.2.2.Princippernes anvendelse på det foreliggende tilfælde
            
            
               Det primære mål med og indhold af de påtænkte retsakter vedrører den fælles handelspolitik, da de påtænkte mulige beslutninger om DDA-anliggenderne er omfattet heraf.
            
         
         
            
               Det materielle retsgrundlag for forslaget til afgørelse er derfor artikel 207 i TEUF.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 207 i TEUF sammenholdt med artikel 218, stk. 9, i TEUF.
            
            
               2021/0350 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Unionens vegne på Verdenshandelsorganisationens 12. ministerkonference
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Marrakeshoverenskomsten om oprettelse af Verdenshandelsorganisationen ("WTO-overenskomsten") blev indgået af Unionen ved Rådets afgørelse 94/800/EF af 22. december 1994
                  4
                og trådte i kraft den 1. januar 1995. 
            
            
               (2)Verdenshandelsorganisationens ("WTO") ministerkonference kan i henhold til WTO-overenskomstens artikel IV:1 og IX:1 træffe beslutning ved konsensus.
            
            
               (3)WTO's ministerkonference kan i løbet af sit 12. møde den 30. november – 3. december 2021 træffe beslutninger om fiskerisubsidier, handel og sundhed, foranstaltninger vedrørende intellektuel ejendom, som fastsat i TRIPS-aftalen under de omstændigheder, der gør sig gældende på grund af covid-19-pandemien og andre pandemier, forbedring af gennemsigtigheden i landbruget, indenlandsk støtte i landbruget, offentlig oplagring af hensyn til fødevaresikkerheden, eksportrestriktioner inden for landbruget, herunder Verdensfødevareprogrammets undtagelse fra eksportrestriktioner, eksportkonkurrence inden for landbruget, markedsadgang inden for landbruget, den særlige beskyttelsesordning inden for landbruget, gennemgangen af Baliafgørelsen om toldkontingenter, bomuld, LDC'er og SDT, underretninger og handelsmæssige problemer.
            
            
               (4)Den holdning, der skal indtages på Unionens vegne på WTO's ministerkonference, bør fastlægges, da afgørelsen får bindende virkning for Unionen.
            
            
               (5)Forhandlingerne om fiskerisubsidier er en del af Doha-udviklingsordenen ("DDA") og er udpeget som en prioritet i FN's bæredygtige udviklingsmål nr. 14, delmål nr. 6 ("SDG 14.6"), som aftalt af stats- og regeringscheferne i 2015 og i WTO's ministerafgørelse af 13. december 2017 (WT/MIN(17)/64). I betragtning af emnets betydning i forbindelse med handel og bæredygtig udvikling, og at EU har været en af dens fortalere, bør EU støtte en aftale.
            
            
               (6)Drøftelserne om emner inden for handel og sundhed begyndte i 2020 med et forslag fra 13 ligesindede lande ("Ottawa-gruppen") i WTO (WTO/GC/223) af 24. november 2020 om at lave en aftale om et handels- og sundhedsinitiativ som reaktion på den nuværende og de fremtidige pandemier. EU var blandt de oprindelige fortalere for initiativet. I WTO blev der den 15. juli 2021 (WT/GT/W823) fremlagt et revideret forslag til et udkast til Det Almindelige Råds erklæring angående handelspolitikken i forbindelse med covid-19-pandemien og for at øge modstandsdygtigheden mod kommende pandemier. I betragtning af emnets betydning bør EU støtte et resultat på dette område.
            
            
               (7)Forhandlingerne om foranstaltninger angående intellektuel ejendom, som er fastsat i TRIPS-aftalen, under de omstændigheder, der gør sig gældende på grund af en pandemi, herunder covid-19-pandemien, er en del af de igangværende drøftelser i WTO, om hvordan handelssystemet kan øge den globale adgang til covid-19-vacciner og -behandling. Den 21. maj 2021 forelagde en række WTO-medlemmer WTO's Råd for TRIPS en meddelelse med et revideret forslag til en undtagelse fra visse bestemmelser i TRIPS-aftalen om forebyggelse, inddæmning og behandling af covid-19 (IP/C/W/669/Rev.1). Den 4. juni 2021 forelagde EU WTO's Almindelige Råd (WT/GC/231) en meddelelse om hastende handelspolitiske skridt til imødegåelse af covid-19-krisen og en meddelelse om hastende handelspolitiske skridt til imødegåelse af covid-19-krisen: intellektuel ejendom til WTO's Råd for TRIPS (IP/C/W/680). Den 18. juni 2021 forelagde EU WTO's Råd for TRIPS en meddelelse med et udkast til erklæring om TRIPS-aftalen og folkesundhed under de omstændigheder, der gør sig gældende på grund af pandemien (IP/C/W/681), som har til formål at tydeliggøre eller lette brugen af den lovpligtige licensordning, som er fastsat i TRIPS-aftalen, med henblik på at få det til at virke så effektivt som muligt under de omstændigheder, der gør sig gældende under en pandemi. I betragtning af dette emnes betydning bør EU støtte et resultat i overensstemmelse med de ovennævnte EU-meddelelser. Samtidig bør EU's holdning være tilstrækkelig fleksibel til at tage højde for den dynamiske karakter af den igangværende tekstbaserede proces, herunder for så vidt angår det værktøj, som ministerkonferencen bruger. EU bør navnlig forblive åben for at acceptere andre elementer, der har til formål at øge eller forenkle brugen af den eksisterende fleksibilitet, som er fastsat i TRIPS-aftalen, under de omstændigheder, der gør sig gældende på grund af covid-19-pandemien, andre pandemier eller andre ekstremt presserende omstændigheder i forbindelse med folkesundheden, som andre WTO-medlemmer eventuelt foreslår.
            
            
               (8)Forhandlingerne om forbedring af gennemsigtigheden i landbruget har som tværgående spørgsmål fået fornyet opmærksomhed under covid-19-pandemien, fordi det hjælper med at holde handelsstrømmene åbne. Gennemsigtighed er et centralt element i forbindelse med at føre kontrol med forpligtelserne i overenskomsten om landbrug, oplyse forhandlingerne og sikre retfærdige, effektive og modstandsdygtige landbrugsmarkeder og handel. I betragtning af emnets betydning har EU sammen med Canada, Japan og USA lavet et forslag til en ministerbeslutning om forbedring af gennemsigtigheden i landbruget (JOB/AG/213), og EU bør derfor støtte en aftale.
            
            
               (9)Forhandlinger om handelsforvridende indenlandsk støtte er integreret i artikel 20 i WTO-overenskomsten om landbrug, og de har været en del af DDA's mandat, som det fremgår af erklæringen fra ministerkonferencen i Doha af 14. november 2001 (WT/MIN(01)/DEC/1). I betragtning af de divergerende holdninger i forhandlingerne anser EU et arbejdsprogram efter MC12 for en reform af handelsforvridende indenlandsk støtte for at være et muligt resultat. I betragtning af emnets betydning bør EU støtte en aftale.
            
         
         
            
               (10)Formålet med forhandlingerne er, at der laves en aftale om en "permanent løsning", som opfylder det mål, der er fastsat i ministerafgørelsen fra Bali af 7. december 2013 om "Public Stockholding for Food Security Purposes" (offentlig oplagring af hensyn til fødevaresikkerheden) (WT/MIN(13)/38-WT/L/913), som det er fortolket i Det Almindelige Råds efterfølgende afgørelse af 27. november 2014 (WT/L/939). Dette mål blev gentaget i ministerafgørelsen fra Nairobi af 19. december 2015 (WT/MIN(15)/44-WT/L/979). I betragtning af emnets betydning bør EU støtte en aftale. Dette emne kan være en del af arbejdsprogrammet for indenlandsk støtte. 
            
            
               (11)Forhandlinger om eksportrestriktioner inden for landbruget, herunder Verdensfødevareprogrammets undtagelse fra eksportrestriktioner, har vist, at en stor del af WTO's medlemmer støtter tilsagnet om ikke at indføre sådanne restriktioner på varer til humanitære formål. I betragtning af forslaget til en ministerbeslutning på dette område, og fordi det er et vigtigt element i en fødevaresikkerhedspakke ved MC12, bør EU støtte en aftale.
            
            
               (12)I den almindelige Landbrugskomité er der på eksportkonkurrenceområdet en treårig gennemgang af Nairobi-afgørelsen om eksportkonkurrence (WT/MIN(15/45) i gang som foreskrevet i stk. 5 i samme afgørelse. Der er opnået enighed om at udskyde gennemgangen indtil Landbrugskomitéens næste møde i marts 2022. En sådan aftale kan forudsætte, at der træffes en beslutning på ministerplan ved MC12. EU støtter denne udskydelse. Derudover har drøftelser vist, at der er en vis interesse blandt medlemmerne for forbedring af gennemsigtigheden i eksportkonkurrence. EU inkluderede i denne sammenhæng adskillige idéer i sit medsponsorerede forslag (JOB/AG/213) til en ministerbeslutning om forbedring af gennemsigtigheden i landbruget. I betragtning af at EU var en af fortalerne, bør den støtte en aftale.
            
            
               (13)Drøftelserne om forhandlinger om markedsadgang inden for landbruget har vist, at der ikke er nogen opbakning eller nogen realistisk chance for en genoptagelse af forhandlingerne om toldnedsættelse i WTO foreløbig. Ikke desto mindre har nogle af WTO's medlemmer udarbejdet en række forslag, som har til formål at indlede forhandlingerne efter MC12, herunder et forslag på området om forenkling af den told, der indeholder beregningerne af værditoldækvivalenterne. EU anser gennemsigtighedselementer som det eneste mulige resultat inden for markedsadgang. Dette bør omfatte Australiens, Brasiliens, Canadas og Ukraines forslag (JOB/AG/212) om gennemsigtighed i gennemførte toldændringer og behandling af varer under transport, som EU støtter. EU bør støtte en aftale.
            
            
               (14)Drøftelserne om den særlige beskyttelsesordning inden for landbruget er fortsat efter de fremlagte forslag og ministerafgørelsen fra Nairobi (WT/MIN(15)/43 - WT/L/978). I betragtning af de divergerende holdninger og manglen på engagement blandt medlemmerne forventes der ikke noget resultat ved MC12. Ikke desto mindre er EU interesseret i at sikre, at den særlige beskyttelsesordning ikke bliver forhandlet som et selvstændigt element. EU bør derfor kun støtte resultatet om den særlige beskyttelsesordning, hvis den er en del af de bredere forhandlinger om markedsadgang.
            
            
               (15)Der bør opnås et resultat under drøftelserne om gennemgangen af "Understanding on Tariff Rate Quota Administration Provisions of Agricultural Products, as defined in Article 2 of the Agreement on Agriculture" (aftalememorandum om toldkontingenter) (WT/MIN(13)/39, WT/L/914) senest den 31. december 2021. Det nuværende ulige anvendelsesområde, som den afgørelse, der fritager USA og udviklingslandene fra underudnyttelsesmekanismen, indebærer, er ikke acceptabelt. I betragtning af at drøftelserne finder sted i den almindelige Landbrugskomité, er det muligt, at Det Almindelige Råds resultat ville blive overvejet i stedet for ministrenes resultat. EU bør støtte en aftale.
            
            
               (16)Drøftelserne om bomuld er fortsat inden for den ramme, der er fastsat i ministerafgørelsen fra Bali om bomuld (WT/MIN(13)/41 - WT/L/916 ), stk. 5, 6 og 7, og i ministerafgørelsen fra Nairobi om bomuld (WT/MIN(15)/46 - WT/L/981), stk. 14. I betragtning af de divergerende holdninger i forhandlingerne vil det mest sandsynlige resultat af MC12 kunne blive visse forbedringer af gennemsigtigheden. EU bør støtte en aftale.
            
            
               (17)Forhandlingerne om bestemmelser om særlig og differentieret behandling er en del af DDA, og et muligt resultat ved MC12 kan tydeliggøre eksisterende bestemmelser eller give yderligere SDT til LDC-gruppen og muligvis også til andre sårbare WTO-medlemmer. I betragtning af emnets betydning bør EU støtte en aftale.
            
            
               (18)I Det Almindelige Råd er drøftelserne om underretninger i gang i forbindelse med forslagene til en beslutning fra Det Almindelige Råd om "Procedures to Enhance Transparency and Improve Compliance with Notification Requirements under WTO Agreements" (procedurer til forbedring af gennemsigtigheden og overholdelsen af underretningskrav i WTO-overenskomsterne) (JOB/GC/204/Rev.7). I betragtning af betydningen af forbedringen af gennemsigtigheden og overholdelsen af eksisterende underretningskrav og EU's rolle som en af fortalerne for forslaget bør EU støtte en aftale på dette område.
            
            
               (19)I Det Almindelige Råd er drøftelserne om handelsproblemer i gang i forbindelse med afgørelsen om "Procedural Guidelines for WTO Councils and Committees Addressing Trade Concerns" (proceduremæssige retningslinjer for WTO's råd og komitéer, som håndterer handelsmæssige problemer) (WT/GC/W/777/Rev.6). I betragtning af betydningen af styrkelsen af WTO's almindelige råd og komitéers arbejde, navnlig i forbindelse med handelsmæssige problemer, og EU's rolle som en af fortalerne for forslaget bør EU støtte en aftale på dette område.
            
            
               VEDTAGET DENNE AFGØRELSE:
            
            
               Artikel 1
            
            
               Følgende holdning skal indtages på Unionens vegne på det 12. møde på WTO's ministerkonference:
            
            
               At tilslutte sig den konsensus, der opnås blandt WTO's medlemmer med henblik på at vedtage beslutninger om fiskerisubsidier, handel og sundhed, foranstaltninger vedrørende intellektuel ejendom, som fastsat i TRIPS-aftalen under de omstændigheder, der gør sig gældende på grund af covid-19-pandemien og andre pandemier, forbedring af gennemsigtigheden i landbruget, indenlandsk støtte i landbruget, offentlig oplagring af hensyn til fødevaresikkerheden, eksportrestriktioner inden for landbruget, herunder Verdensfødevareprogrammets undtagelse fra eksportrestriktioner, eksportkonkurrence inden for landbruget, markedsadgang inden for landbruget, den særlige beskyttelsesordning inden for landbruget, gennemgangen af Baliafgørelsen om toldkontingenter
                  5
               , bomuld, LDC'er og SDT, underretninger og handelsmæssige problemer. 
            
            
               Artikel 2
            
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Rådets afgørelse 
                  94/800/EF
                   af 22. december 1994 om indgåelse på Det Europæiske Fællesskabs vegne af de aftaler, der er resultatet af de multilaterale forhandlinger i Uruguay-rundens regi (1986-1994), for så vidt angår de områder, der hører under Fællesskabets kompetence (EFT L 336 af 23.12.1994, s. 1).
               
               
                  
                     (2)
                  
                        Hvis der i modsætning til de nuværende forventninger opstår en konsensus, som formaliseres i en international aftale om ændring af WTO-overenskomsten eller en multilateral international aftale mellem visse WTO-medlemmer, vil Kommissionen fremlægge de nødvendige forslag i overensstemmelse med artikel 218, stk. 6, i TEUF efter vedtagelse af teksterne og deres åbning for accept af MC12 eller af de berørte WTO-medlemmer i løbet af MC12. 
               
               
                  
                     (3)
                  
                        Domstolens dom af 7. oktober 2014 i sag C-399/12, Tyskland mod Rådet, ECLI:EU:C:2014:2258, præmis 61-64. 
               
               
                  
                     (4)
                  
                        EFT L 336 af 23.12.1994, s. 1.
               
               
                  
                     (5)
                  
                        For så vidt angår artikel IV:2, andet punktum, i WTO-overenskomsten, omfatter dette en mulig konsensus, som WTO's medlemmer opnår, om vedtagelsen af en beslutning om gennemgangen af "Understanding on Tariff Rate Quota Administration Provisions of Agricultural Products, as defined in Article 2 of the Agreement on Agriculture" (aftalememorandum om toldkontingenter) (WT/MIN(13)/39, WT/L/914) på et møde i Det Almindelige Råd.